**REGULAMENT**

**privind organizarea și prestarea serviciilor de alimentare cu apă**

**Capitolul I. DISPOZIȚII GENERALE**

1. Prezentul Regulament stabilește cadrul juridic și condițiile în care este organizată și se desfășoară activitatea de prestare a serviciului public de alimentare cu apă (în continuare serviciu) în comuna Trebujeni.
2. Prevederile prezentului Regulament sânt obligatorii pentru respectare de către prestatorul de servicii precum și de către consumatorii care utilizează serviciile prestate.
3. Regulamentul este elaborat în conformitate cu principiile și reglementările prevăzute în: Legea privind administrația publică locală nr. 436 din 28.12.2006; Legea cu privire la descentralizarea administrativă nr. 435 din 28.12.2006; Legea privind finanțele publice locale nr. 397 din 16.10.2003; Legea privind protecția mediului înconjurător nr. 1515 din 16.06.1993; Legea privind serviciul public de alimentare cu apă și canalizare nr. 303 din 13.12.2013; Legea serviciilor publice de gospodărie comunală nr. 1402 din 24.10.2002; Legea privind protecția consumatorilor nr. 105 din 13.03.2003 și alte acte normative în vigoare.
4. În sensul prezentului Regulament, noțiunile utilizate au următoarele semnificații:

*avarie* – deteriorări sau încălcări în exploatarea reţelelor şi instalaţiilor de alimentare cu apă, ce au generat deteriorarea pereților şi/sau îmbinărilor ţevilor cap la cap, defectarea robinetelor pentru închiderea conductelor din reţea şi a altei armături, pieselor de branşament, urmare a cărora s-a înrăutăţit calitatea apei potabile, s-a prejudiciat mediul ambiant, bunurile persoanelor juridice sau fizice şi e nevoie de a sista sau limita, în perioada lichidării lor, furnizarea apei şi/sau a recepţionării apelor uzate de la consumatori.

*cișmea* - instalație exterioară destinată pentru alimentarea cu apă a utilizatorilor nemijlocit din reţeaua de distribuție;

*consumator* - persoană fizică sau juridică ce beneficiază de servicii de alimentare cu apă în baza contractului încheiat direct cu Operatorul (operatorul);

*distribuitor* - persoană fizică sau juridică ce prestează consumatorilor servicii contractuale, avînd statut de intermediar între Operatorul serviciilor de alimentare cu apă şi consumatori;

*echipament de măsurare* - ansamblul instalaţiilor destinate pentru măsurarea consumului de apă potabilă;

*Operator de apă -* agentul economic care furnizează consumatorilor apă potabilă sau recepţionează apele uzate prin sistemele centralizate, pe care le exploatează;

*limită a consumului de apă* - volumul maxim de apă stabilit pentru fiecare consumator în parte la nivelul necesităților raționale pentru o anumită perioadă de timp (zi, lună, trimestru);

*racord de apă* - ansamblu de construcţii, prin care se realizează legătura dintre reţeaua comunală de distribuţie şi reţeaua interioară de distribuţie din clădiri sau incinte;

*racordare neautorizată* - racordare efectuată fără acordul Operatorului sau pînă la recepția de către Operator a lucrărilor de racordare, inclusiv folosirea reţelelor şi instalaţiilor fără contractul de furnizare a apei şi de recepţionare a apelor uzate;

*rețea exterioară de alimentare cu apă* - parte a sistemului de alimentare cu apă, aflată în exteriorul incintelor clădirilor, ogrăzilor şi teritoriilor întreprinderilor şi organizațiilor (pînă la hotarul delimitării);

*sistem de alimentare cu apă* – ansamblul construcţiilor şi instalaţiilor, prin care apa este preluată dintr-o sursă naturală, este tratată, transportată, înmagazinată şi distribuită conform folosințelor, în volumele şi de calitatea cerute;

1. Prin prezentul Regulament se stabilesc:
2. condiţiile de exploatare a sistemelor comunale de alimentare cu apă;
3. modalitățile de calculare a debitului de apă distribuit şi a volumelor de ape recepționate;
4. modalitățile de facturare şi plată a serviciilor prestate;
5. drepturile, obligaţiile şi răspunderea părţilor contractante.
6. Acest Regulament este aplicabil Operatorului, care prestează servicii de alimentare cu apă, și consumatorilor acestor servicii.
7. Operatorul asigură livrarea neîntreruptă a apei în baza contractului încheiat cu utilizatorii şi în condiţiile stabilite de actele normative în vigoare.
8. Exploatarea, întreţinerea, reparația, extinderea sau modificarea reţelelor şi instalaţiilor de alimentare cu apă se efectuează în conformitate cu normativele, regulamentele şi standardele în vigoare.
9. Tarifele la serviciile de alimentare cu apă se stabilesc conform legislaţiei în vigoare.
10. Relațiile dintre Operator și consumator privind prestarea şi achitarea serviciilor de alimentare cu apă, nespecificate în prezentul Regulament, se stabilesc în contractul încheiat de către aceştia.
11. Litigiile părţilor contractante, apărute în legătură cu aplicarea prevederilor prezentului Regulament, se soluționează în conformitate cu legislaţia în vigoare.

**Capitolul II. Operatorul și Beneficiarii SERVICIULUI**

1. Sistemul de alimentare cu apă este proprietate publică locală și este transmis în gestiune prestatorului de serviciu în baza contractului de delegare a gestiunii aprobat prin Decizie a Consiliului local.
2. Operatorul serviciului de alimentare cu apă în satul c. Trebujeni este Asociația Consumatorilor de Apă ”Orheiul Vechi”, care activează în baza prevederilor legislației în vigoare, Contractului de cooperare, Contractului de delegare a gestiunii serviciului, prezentului Regulament, Caietului de sarcini privind prestarea serviciilor și a prevederilor contractelor de prestări servicii care se vor încheia cu consumatorii.
3. Beneficiar al serviciilor poate fi orice persoana fizică sau juridică și instituție publică din c. Trebujeni, care beneficiază pe bază de contract de serviciile Operatorului, și sunt: persoane fizice, agenți economici, instituțiile publice.
4. Dreptul de acces la serviciu şi de utilizare al acestuia este garantat tuturor beneficiarilor menționați. Beneficiarii au drept de acces fără discriminare la informaţiile publice cu privire la serviciile comunale prestate.
5. Contractul încheiat între operator şi beneficiari ai serviciului va stabili condițiile necesare privind modul de prestare a serviciului și va respecta prevederile prezentului Regulament, Codul Civil și legislația în vigoare.

**Capitolul III. CONDIȚII DE UTILIZARE ȘI FUNCȚIONARE A SISTeMului DE ALIMENTARE CU APĂ**

1. Reţeaua de distribuţie, la care sînt conectați consumatorii, este exploatată de Operatorul acesteia sau de către proprietarul ei, la balanța căruia se află.
2. Gradul de răspundere pentru starea tehnică şi întreţinerea sistemei de alimentare cu apă se stabilește la momentul semnării contractului de prestări servicii și se indică într-un proces verbal corespunzător semnat dintre părțile contractante: Operator și consumator.
3. Deținătorii imobilelor sau ai terenurilor prin care trec reţelele de apeduct sînt obligați să păstreze integritatea acestora şi să permită executarea lucrărilor de întreţinere, reparație şi înlocuire a conductelor, avînd dreptul la despăgubiri în cazul suportării unor prejudicii.
4. Persoanele fizice şi juridice, care au deteriorat sau din vina cărora au fost deteriorate sistemele de alimentare cu apă, sînt obligate să anunțe neîntîrziat despre aceasta posesorul sistemelor respectiv (Operatorul, consumatorul) şi să suporte din mijloace proprii toate cheltuielile de restabilire şi despăgubire pretinse justificat şi legal de cei păgubiți.
5. Consumatorul poate permite racordarea la reţelele sale a altor consumatori doar cu acordul scris al Operatorului şi numai în cazul cînd capacitățile tehnice a reţelelor permit o atare racordare. Refuzul consumatorului de a permite racordarea reţelelor solicitanților la reţelele sale trebuie să fie întemeiat. În cazul cînd refuzul este justificat, decizia în această privință o iau autorităţile administraţiei publice locale.
6. Consumatorul este obligat să anunțe Operatorul şi să obțină acordul lui prealabil în cazurile cînd intenționează:
7. să construiască sau să pună în funcțiune noi reţele şi instalaţii;
8. să schimbe echipamentele de măsurare;
9. să rupă sigiliile aplicate de Operator (cu excepția cazurilor de incendiu);
10. să întreprindă orice alte acţiuni ce ar putea avea drept consecință abaterea de la clauzele contractului.
11. Cheltuielile ce țin de lichidarea defecțiunilor, apărute din cauza nerespectării unor norme şi reglementări în cadrul construcției rețelelor şi instalaţiilor, sînt suportate de Operator, conform prevederilor contractului, chiar dacă se schimbă beneficiarul acelor reţele şi instalaţii.
12. Racordarea la reţelele şi instalaţiile existente fără avizul Operatorului şi fără respectarea normelor şi reglementărilor în vigoare este interzisă.
13. Este interzisă categoric racordarea unor apeducte, care nu sînt destinate transportului de apă potabilă la sistemele de alimentare cu apă potabilă.
14. Pentru racordarea neautorizată la reţea poartă răspundere proprietarul construcţiilor şi instalaţiilor conexate, iar la reţelele consumatorului - consumatorul şi proprietarul construcţiilor şi instalaţiilor respective racordate.
15. Toate cazurile de racordare neautorizată descoperite se înregistrează în procese verbale corespunzătoare. Refuzul persoanei responsabile, care a permis (a dispus) racordarea neautorizată, de a semna procesul verbal nu poate fi interpretat în favoarea ei. Construcțiile şi instalaţiile trebuie să fie debranșate neîntîrziat de la reţelele la care au fost racordate. Cheltuielile legate de debranșarea construcţiilor şi instalaţiilor neautorizate le suportă vinovatul.
16. Consumul de apă se măsoară şi se înregistrează prin intermediul contoarelor (apometrelor). Acestea se montează pe branşament, amplasîndu-se într-un cămin de vizitare sau într-o camera specială.
17. Operatorul va stabili tipul şi diametrul contoarelor care urmează să fie utilizate din cele incluse în Registrul de stat al mijloacelor de măsurare, cu respectarea normelor metrologice recomandate de Departamentul Standardizare şi Metrologie.
18. Operatorul are dreptul să schimbe tipul şi diametrul contoarelor aflate în exploatare, dacă noile reglementări îi impun acest lucru.
19. Consumatorul are obligația să asigure şi să faciliteze în permanență persoanelor desemnate ale Operatorului accesul la contor pentru toate operațiunile impuse de serviciu: citiri, verificări, întreţinere, intervenții.
20. În funcţie de periodicitatea emiterii facturilor către consumatori, citirea contoarelor se face de către personalul special instruit al Operatorului. Pe cît va fi posibil, periodicitatea citirii contoarelor se va menține aceeași.
21. Citirea contorului se face în prezenţa consumatorului sau a reprezentantului acestuia.
22. Ori de cîte ori va considera necesar, Operatorul va efectua verificarea la fața locului a integrității contoarelor şi a modului de întreţinere a lor. Verificarea metrologică a contoarelor se vă face numai în atelierele specializate care dispun de licența respectivă.
23. În cazul verificărilor făcute la cererea consumatorului, acesta va suporta cheltuielile de verificare, dacă se va dovedi că aparatul înregistrează corect sau dacă înregistrarea a fost făcută în favoarea acestuia. Dacă se va dovedi că aparatul nu funcţionează corect sau înregistrarea a fost făcută în favoarea Operatorului, cheltuielile vor fi suportate de Operator.

**Capitolul IV. CONTRACTAREA SERVICIILOR DE ALIMENTARE CU APĂ**

1. Operatorul poate livra apă numai în baza unui contract scris, încheiat cu consumatorul. Pentru perfectarea acestuia, consumatorul va depune o cerere la Operator, în care va preciza:
2. numele şi prenumele consumatorului (denumirea persoanei juridice);
3. adresa (sediul);
4. scopul în care solicită livrarea apei, debitul solicitat;
5. caracteristicile apei şi regimul de furnizare dorit;
6. alte date care ar facilita încheierea contractului.
7. Consumatorul depune Operatorului cererea pentru încheierea contractului, la care alătură şi cererea pentru furnizarea apei, în cazul cînd alimentarea cu apă a imobilului se face din reţeaua publică de distribuţie.
8. Pentru conectare la rețeaua de alimentare cu apă, consumatorul contribuie cu surse proprii în dependență de prețul aprobat de Consiliul local. Suma poate fi achitată în mai multe tranșe.
9. Contractul de furnizare a apei se încheie pe termenul convenit de părțile contractante. Pe parcursul valabilității contractului, părțile contractante pot modifica condiţiile tehnice printr-un acord separat.
10. Contractul se încheie avînd la bază contractul-cadru, anexă la prezentul Regulament.

**Capitolul V. DETERMINAREA VOLUMULUI FURNIZAT DE APĂ POTABILĂ**

1. Volumul de apă furnizat consumatorilor se determină în baza datelor înregistrate de echipamentele de măsurare.
2. Pentru perioada în care echipamentele de măsurare au fost defectate sau demontate pentru verificare sau reparare, consumul se va stabili după metodologia convenită între Operatorul şi consumator - conform normelor de consum aprobate sau conform mediei calculate pe ultimele două luni, dacă echipamentul a funcționat normal.
3. În timpul trecerii de la sezonul vară - iarnă, în cazul lipsei echipamentelor de contorizare a consumului se va ține cont de variațiile consumului de apă, atare schimbări fiind prevăzute în contractul de furnizare a apei şi de recepţionare a apelor uzate.
4. În cazul deteriorării echipamentelor de măsurare instalate în gospodării sau ruperii sigiliilor acestora, Operatorul este în drept să atribuie, pe perioada de la ultimul control şi pînă la punerea în funcțiune a echipamentelor, consumatorului respectiv un volum de apă, calculat ca diferența dintre consumul total pe sat şi consumul înregistrat al gospodăriilor dotate cu echipamente de măsurare, repartizată între apartamentele respective, în funcţie de consumul ce revine unei persoane.
5. În cazuri argumentate, Operatorul poate permite folosirea apei de către agenţii economici şi instituții publice chiar dacă nu sînt instalate echipamentele de măsurare cuvenite. În asemenea situaţii, volumul apei consumate se va determina în baza datelor înregistrate de echipamentele de control instalate de Operatorul sau conform normelor de consum aprobate de consiliile locale. Condiţiile de furnizare a apei vor fi stipulate în contractul respectiv.

**Capitolul VI. FACTURAREA SERVICIILOR DE ALIMENTARE CU APĂ**

1. Plata pentru consumul de apă supra-limită, se efectuează conform legislaţiei în vigoare şi condiţiilor stipulate în contract.
2. Operatorul facturează serviciile prestate lunar, în baza datelor înregistrate de echipamentele de măsurare.
3. Persoanele fizice şi juridice achită serviciile în termenele stabilite în contract (15 zile pentru agenţii economici şi 30 zile pentru persoanele fizice), după ce Operatorul le-a expediat facturile sau cererile (avizele) de plată.
4. Dacă nu achită factura în termenele stabilite consumatorului cu statut de agent economic, i se aplică penalitățile stabilite de legislaţia în vigoare pentru fiecare zi de întârziere sau conform contractului încheiat (excepţie constituind populaţia şi instituţiile publice).
5. Dacă consumatorul nu a achitat factura sau cererea de plată timp de două luni, Operatorul este în drept să deconecteze reţelele consumatorului şi să sisteze astfel prestarea serviciilor.
6. Preluarea serviciilor de alimentare cu apă se va efectua în cazul cînd consumatorul respectiv va achita datoriile integral, precum şi costul lucrărilor de debranșare şi reconectare.
7. Modalitatea de efectuare a plăţilor (în numerar sau prin virament) se determină de către părțile contractante. Plata în numerar se va efectua prin folosirea documentului special de plată şi aparatului de casă respectiv.
8. Consumatorii au dreptul să conteste greșelile de calcul sau volumul consumurilor de apă în termen de 30 zile din data primirii facturii. Ca urmare a contestației depuse de ei, se va face o cercetare şi orice diferență constatată în detrimentul consumatorului se va rambursa sau se va lua în calcul în factura următoare
9. În cazul în care consumatorul datornic transmite obiectul altui utilizator, documentul care stabileşte modalitatea de achitare a datoriilor se perfectează cu participarea Operatorului. În situațiile cînd un asemenea document nu a fost perfectat, noul utilizator va achita integral datoriile predecesorului faţă de Operator în termenele convenite.

**Capitolul VII. ÎNTRERUPERI ŞI LIMITĂRI LA PRESTAREA SERVICIILOR**

1. Furnizarea apei potabile (şi recepţionare apelor uzate) se efectuează fără întreruperi, 24/24 dacă contractul încheiat între Operator şi consumator (între consumator şi subconsumator) nu prevede un alt regim.
2. Limitarea volumului de apă furnizat consumatorului, precum şi reglementarea regimului de furnizare a apei se face potrivit condiţiilor contractului respectiv şi în conformitate cu prevederile prezentului Regulament.
3. În anumite situaţii, după ce l-a prevenit în prealabil pe consumatorul respectiv, Operatorul este în drept să sisteze furnizarea apei, cu condiția ca aceste acţiuni să nu scadă calitatea serviciilor prestate altor abonați. Asemenea situaţii sînt:
4. starea tehnică nesatisfăcătoare a reţelelor şi instalaţiilor de alimentare cu apă, aflate în administrarea consumatorului, şi refuzul acestuia de a lichida încălcările regulilor de exploatare tehnică;
5. neîndeplinirea obligaţiilor faţă de Operator privind dezvoltarea, reconstrucţia sau înlocuirea reţelelor şi instalaţiilor de alimentare cu apă, aflate la balanța consumatorului;
6. refuzul de a permite reprezentantului Operatorului, împuternicit cu dreptul de control, accesul la instalaţiile şi reţelele de alimentare cu apă, la dispozitivele şi construcțiile aferente, pentru examinările prescrise sau pentru verificarea şi citirea datelor echipamentelor de măsurare, aplicarea sigiliilor, reglementarea distribuției apei potabile (în cazul nerespectării limitelor stabilite), cît şi pentru executarea altor lucrări de exploatare, întreţinere, reconstrucție, construcție etc;
7. dispoziţia organelor teritoriale de supraveghere sanitară;
8. depistarea instalaţiilor şi construcţiilor neautorizate pentru racordarea reţelelor consumatorului la sistemele de alimentare cu apă sau a reţelelor altor consumatori neconectate încă la reţelele consumatorului;
9. neachitarea de către consumator a plății pentru serviciile prestate de Operator în termenele stabilite în conformitate cu prezentul Regulament.
10. În cazul în care consumatorul nu semnează procesul-verbal prin care se constată refuzul de a permite accesul reprezentantului Operatorului la sistemele şi construcțiile aferente, procesul-verbal nesemnat poate servi drept temei pentru aplicarea sancțiunilor corespunzătoare, în condiţiile legislaţiei în vigoare.
11. Despre efectuarea lucrărilor planificate (de reparație, racordare, reconstrucție etc.) la reţelele şi instalaţiile de alimentare cu apă, la care sînt racordate reţelele consumatorului, Operatorul este obligat să anunțe consumatorul respectiv cu zece zile lucrătoare înainte de data în care se prevede sistarea serviciilor sau modificarea regimului de funcţionare. Dacă în termen de cinci zile lucrătoare din data primirii preavizului respectiv părțile nu au reușit să coordoneze calendarul lucrărilor, iar urgența acestor lucrări impune sistarea prestării serviciilor, Operatorul va stabili de unul singur data desfășurării lucrărilor preconizate, avînd obligația de a informa cu o zi înainte consumatorul şi de a-şi argumenta acțiunile.
12. Operatorul este în drept să sisteze furnizarea apei potabile sau să reducă volumul serviciilor prestate fără preaviz în următoarele cazuri:
13. sistarea energiei electrice la obiectele sistemelor de alimentare cu apă de către furnizorul de energie;
14. producerea circumstanțelor de forţă majoră, a avariilor mari, inclusiv degradarea bruscă şi esențială a calității apei la sursa de captare, ca urmare a concentrației mari de poluanți în apă;
15. necesitatea de a mări debitul apei în locurile în care urmează să fie stinse incendiile.
16. În cazul furnizării apei cu intermitențe din cauza capacităţii insuficiente a apeductului, Operatorul, cu acordul organului administrării publice locale, organizează distribuirea apei potabile în sectoarele corespunzătoare ale localităţilor conform unui orar, anunțând consumatorilor regimul de furnizare. Totodată, Operatorul elaborează şi realizează măsurile necesare pentru a asigura ulterior livrarea apei către consumatori în volumele preconizate.

**Capitolul VIII. OBLIGAŢIILE ŞI RĂSPUNDEREA OPERATORULUI**

**ŞI CONSUMATORILOR**

1. Operatorul are următoarele obligații față de consumatori:
2. să presteze serviciile de alimentare cu apă conform prevederilor contractelor încheiate cu abonații, prezentului Regulament şi altor acte normative specifice în vigoare;
3. să ia măsuri pentru remedierea operativă a defecțiunilor şi disfuncțiunilor la instalaţiile sale;
4. să asigure calitatea apei potabile distribuite abonaților la nivelul cerințelor stabilite de organele supravegherii sanitare de stat şi ale normelor de calitate în vigoare;
5. să efectueze controlul şi supravegherea permanentă a instalaţiilor de alimentare cu apă, ce se află în gestiunea sa precum şi a consumatorilor;
6. să întreprindă toate măsurile posibile pentru reducerea cheltuielilor privind prestarea serviciilor;
7. să instaleze şi să mențină în bună stare echipamentele de măsurare a volumelor serviciilor prestate;
8. să compenseze integral pagubele în cazul producerii din vina sa a avariilor şi accidentelor ce au cauzat degradarea imobilelor, bunurilor materiale şi altor valori ale consumatorului;
9. să prezinte operativ solicitanților informaţii veridice despre calitatea apei şi măsurile întreprinse în vederea soluționării problemelor existente;
10. să informeze consumatorii, prin intermediul mass-media şi altor mijloace de informare, despre sistarea furnizării apei şi termenele şi măsurile de remediere a defecțiunilor la instalaţiile sale, să compenseze prejudiciile cauzate sănătății populaţiei în urma alimentării cu apă livrată sub normele de calitate.
11. să respecte alte obligații stabilite de legislația în vigoare, și actele normative aprobate de autoritățile administrației publice locale în acest domeniu.
12. Consumatorii sunt obligați:
13. să încheie în termene legale contracte de prestare a serviciilor de alimentare cu apă cu Operatorul;
14. să respecte întocmai clauzele contractuale;
15. să asigure protecţia şi integritatea sigiliilor aplicate de Operator;
16. să utilizeze judicios apa şi numai pentru necesităţile, prevăzute în contractul şi autorizația pentru folosinţă apei;
17. să nu racordeze la instalaţiile lor interioare vase sau recipiente, prin intermediul cărora ar putea fi introduse în circuitul apei potabile substanţe otrăvitoare, poluanți, agenţi patogeni (bacterii sau microbi);
18. să nu utilizeze instalaţiile sanitare în alte scopuri decît pentru cele care sînt destinate şi avizate de Operator;
19. să exploateze şi să întrețină instalaţiile proprii în conformitate cu cerințele instrucțiunilor şi prevederilor normativelor în vigoare;
20. să asigure persoanelor autorizate accesul permanent la căminele de vizitare, echipamente etc.;
21. să permită reprezentantului Operatorului accesul la reţelele şi instalaţiile sale pentru efectuarea controlului, lucrărilor de exploatare şi racordare a unor noi consumatori, pentru efectuarea măsurărilor, prelevarea probelor de ape uzate, aplicarea sigiliilor, citirea contoarelor etc.

**Capitolul IX. FINANTAREA SERVICIUlui**

1. Finanțarea cheltuielilor curente de funcţionare ale Operatorului se vor asigura din bugetul propriu de venituri și cheltuieli al acestora ceea ce nu exclude, in anumite condiţii (prevăzute de lege) și subvenții de la bugetul local.
2. Cheltuielile curente pentru asigurarea funcționarii propriu-zise se asigura prin: încasarea de la beneficiari pe baza tarifelor și preturilor aprobate de Consiliul local a unor sume reprezentând contravaloarea serviciilor prestate și eventual prin subvenții de la bugetul local, cu respectarea următoarelor condiţii:
3. asigurarea fiabilității financiare a întreprinderii;
4. ajustarea costului efectiv al prestației in structura și nivelul tarifelor și preturilor;
5. ajustarea periodica a preturilor și tarifelor;
6. recuperarea integrala a cheltuielilor pentru categorii vulnerabile de populație
7. Tarifele la serviciile publice prestate de operatorul specializat sînt stabilite și aprobate de către Consiliul local, cu luarea în considerație a prevederilor legislației în vigoare, și propunerii de tarif, înaintate de Operator.
8. Cuantumul tarifelor se stabilesc, se ajustează sau se modifică de către autorităţile administraţiei publice locale, potrivit prevederilor legislației. Metodologia de fundamentare a nivelului preturilor și tarifelor se va stabili în conformitate cu prevederile legislației în vigoare.
9. Structura şi nivelul tarifelor vor fi stabilite astfel încît:
10. să acopere costul efectiv al prestării serviciului;
11. să acopere cheltuielile de personal la nivelul organigramei și statului de funcţii aprobate;
12. să acopere cheltuielile curente de întreținere și exploatare necesare desfășurării activităţii;
13. să descurajeze consumul excesiv și risipa;
14. să acopere sumele investite şi cheltuielile curente de întreținere şi exploatare a serviciului;
15. să încurajeze investițiile de capital;
16. să respecte şi să asigure autonomia financiară a operatorului.
17. Pentru îmbunătăţirea calității serviciilor publice privind prestarea serviciului de apă și canalizare este necesară crearea rețelei de canalizare. Finanțarea acestor investiţii se vor asigura din următoarele surse:
18. alocații de la bugetele locale, in funcţie de natura și modul de organizare și funcţionare a serviciului;
19. venituri proprii ale Operatorului;
20. credite bancare, garantate de autorităţile administraţiei publice locale;
21. sprijin nerambursabil obţinut prin aranjamente bilaterale sau multilaterale;
22. alte surse constituite potrivit legii.

**Capitolul X. DISPOZITII FINALE**

1. Regulamentul este aprobat de către Consiliul local și intră in vigoare în ziua aprobării acestuia.
2. În cazul în care anumite aspecte nu au fost reglementate în prezentul Regulament, cît și în cazul cînd anumite prevederi din prezentul Regulament contravin normelor legale, se vor aplica prevederile legilor, actelor normative subordonate legilor, actelor autorităților publice locale și altor acte adoptate de organele competente ale Republicii Moldova.